- Politiet ba tingretten om å holde Stray-saken hemmelig
Det skriver Bergensavisen. Dette kan nå være en naturlig forklaring på at fengslingene av de korrupsjonssiktede i Bergen gikk offentligheten hus forbi.Forrige uke ble Jan Sverre Stray, bystyrepolitiker for Høyre, fengslet i Bergen tingrett siktet for grov korrupsjon. Han ble fengslet med to forretningsmenn, som også er siktet i saken. Politiet mistenker at Stray har tatt betalt 100.000 kroner for å gi de to forretningsmennene en fordel i en tomtesak. Begge de to fengslingene gikk for lukkede dører uten at pressen fikk vite om dem. Årsaken var at fengslingene ikke ble ført i berammingslistene, noe som er stikk i strid med reglene. Dette er også noe Bergen tingrett har beklaget i ettertid.Nå skriver BA at politiinspektør Liv Mette Karlsen spesifikt ba Bergen tingrett om å ligge lavt i saken. - Vi ga Bergen tingrett beskjed om at vi ikke ønsket noe offentlig oppmerksomhet, siden vi ønsket å holde saken unna media så lenge den fortsatt er under etterforskning, sier Karlsen til BA. - Ba dere Bergen tingrett om å holde fengslingene unna medienes berammingslister? - Nei, vi nevnte aldri noen berammingslister. Vi ba bare om at det ble minst mulig offentlig oppmerksomhet rundt saken, sier Karlsen. - Hva betyr det? - Det betyr at vi ber om at saken ikke sirkuleres for mye rundt på huset, sier Karlsen til avisen.Sorenskriver i Bergen tingrett, Kari Johanne Bjørnøy, har tidligere lagt seg helt flat og beklaget at fengslingen ikke ble oppført i på berammingslistene. Nå sier hun til VG at hun synes det er vanskelig å forholde seg til politiets uttalelse i BA. - Dette får jeg ikke til å stemme. Ingen i ledelsen på tinghuset har fått noe beskjed om hemmelighold, og vi har heller ikke gitt noe beskjed om at saken skal holdes unna berammingslistene, sier hun til VG. Etter fengslingene ble kjent i offentligheten gikk Bergen tingrett ut med kjennelsene fra saken. Dette har gjort politiet rasende. - Vi har mottatt et brev fra dem der de klager på denne avgjørelsen. Dette kan jeg ikke svare på nå, men ta direkte med politiet, sier Bjørnøy.Politiinspektør Liv Mette Karlsen forklarer til VG hvordan hun gikk frem da hun ba dem ligge lavt. - Vi visste at det ville bli mye medieoppmerksomhet i saken. Vi ønsket å unnta den offentlighet så lenge vi klarte for å få ro rundt etterforskningen, sier politiinspektør Liv Mette Karlsen til VG. - På hvilken måte gikk dere frem? - Vi tok kontakt med berammingskontoret med beskjed om at vi ønsket minst mulig oppmerksomhet rundt saken på tinghuset og at vi derfor ikke ville sende fengslingsbegjæringene elektronisk. På den måten håpet vi at færrest mulig ble kjent med innholdet i fengslingsbegjæringene. - Ser du at det kan være en sammenheng mellom denne henvendelsen til tinghuset og det faktum at fengslingen ikke ble ført i berammingslistene? - Det kan ikke jeg svare på. Jeg kan bare svare på det politiet gjorde i denne saken. Vi ba ikke om at noe skulle holdes unna berammingslistene. At fengslingsmøtene ikke sto på berammingslistene var noe jeg fikk kunnskap om i helgen, etter at det sto i mediene, sier Karlsen.Ledelsen ved berammingskontoret i Bergen tingrett viser til sorenskriveren sine uttalelser i saken. Leder for påtaleenheten i Hordaland politidistrikt, Gunnar Fløystad, sier til VG at han ikke har noen innvendinger mot hvordan Liv Mette Karlsen og politiet har gått frem. - I enkelte saker har vi et sterkt behov for å skjerme mulighetene for lekkasjer. Så får tinghuset svare for sin håndtering av saken, sier Fløystad.
Politiet i Bergen tok direkte kontakt med berammingskontoret i Bergen tingrett og ba om at de lå lavt i korrupsjonssaken.